የኢህአዴግ እና የቻይናው ኮሚኒስት ፓርቲ ግንኙነት ተጠናክሮ እንደሚቀጥል ተገለፀ
የኢትዮጵያ ህዝቦች አብዮታዊ ዴሞክራሲያዊ ግንባር ከቻይናው ኮሚኒስት ፓርቲ ጋር የሚያደርገውን የፓርቲ ለፓርቲ ግንኙነት አጠናክሮ እንደሚቀጥል  የፓርቲው  ምክትል ሊቀመንበር አቶ ደመቀ መኮንን አስታወቁ።አቶ ደመቀ የቻይና ኮሚኒስት ፓርቲ ዓለምአቀፍ ዲፓርትመንት ምክትል ሚኒስትር ዡ ሊ ዮፒንግን  በጽህፈት ቤታቸው ተቀብለው አነጋግረዋል።ምክትል ሚንስትሯ ዡ ሊ ዮፒንግ እንደተናገሩት፤ ሀገራቱ  ካላቸው ስትራቴጂካዊ  አጋርነት በተጨማሪ በቻይና ኮሚኒስት ፓርቲ እና በኢህአዴግ መካከል ያለው የፓርቲ ለፓርቲ  ግንኙነት ጥሩ ደረጃ ላይ ይገኛል።ከኢህአዴግ ምክትል ሊቀመንበር ጋር በነበራቸው ቆይታም የፓርቲ ለፓርቲ ግንኙነቱ የበለጠ በሚጠናከርበት ጉዳይ ላይ እንደመከሩ ገልጸዋል።ውይይቱን የተከታተሉት የኢህአዴግ የህዝብና ውጭ ግንኙነት ዘርፍ ኃላፊ አቶ ፈቃዱ ተሰማ  ከአንድ ዓመት በፊት ሁለቱ ፓርቲዎች  የፈረሙት የጋራ ስምምነት ምን ደረጃ ላይ እንዳለና ወደ ላቀ ደረጃ በሚሸጋገርበት ሁኔታ ላይ መወያየታቸውንም ተናግረዋል።ስምምነቱ በዋናነት የሚያተኩርባቸው የአቅም ግንባታ፣ልምድ ልውውጥ ፣አውደ ምክክርና ጉብኝቶች ላይ መሳተፍን የሚመለከት ሲሆን ከዚህ አኳያም በርካታ ስራዎች መከናወናቸውን አብራርተዋል።በርካታ አመራሮች ወደ ቻይና በማቅናት የአቅም ግንባታ ስልጠናዎችን እንደወሰዱ የተናገሩት አቶ ፈቃዱ፤ "መንግስት በከተማና ገጠር ለዘረጋው ትራንስፎርሜሽን  ከቻይናው ኮሚኒስት ፓርቲ  የሚቀስመው ልምድ የጎላ ፋይዳ አለው" ብለዋል።ሁለቱ ፓርቲዎች በፈረሙት የሁለትዮሽ ስምምነት በጋራ ለመስራት የኢትዮጵያ ህዝቦች አብዮታዊ ዴሞክራሲያዊ ግንባር ያለውን ቁርጠኝነት የግንባሩ ምክትል ሊቀመንበር መግለጻቸውንም አቶ ፈቃዱ ተናግረዋል።የኢትዮጵያ እና የቻይና ግንኙነት በቅርቡ ወደ ስትራቴጂካዊ አጋርነት የተሸጋገረ ሲሆን፤  በኢትዮጵያ መዋዕለ ንዋያቸውን ስራ ላይ ያዋሉ የቻይና ባለሀብቶች 111 ሺህ ለሚጠጉ ኢትዮጵያውያን የስራ ዕድል እንደፈጠሩ መረጃዎች ያሳያሉ-(ኢዜአ)። 